CELEX: 
Language: lv
Date: 2018-04-30 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz invazīvo svešzemju sugu riska novērtējumiem papildina Eiropas Parlamenta un Padomes Regulu (ES) Nr. 1143/2014

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regulā (ES) Nr. 1143/2014 par invazīvām svešzemju sugām (turpmāk “Invazīvo svešzemju sugu regula”) ir noteikts satvars, kas pievēršas invazīvo svešzemju sugu ietekmei uz bioloģisko daudzveidību un saistītajiem ekosistēmu pakalpojumiem un dod Komisijai pilnvaras pieņemt, atjaunināt un pārskatīt sarakstu, kurā uzskaitītas invazīvās svešzemju sugas, kas rada bažas Savienībai. Komisijai palīdz komiteja, ko veido dalībvalstu pārstāvji (turpmāk “komiteja”). 
            
            
               Lai varētu apsvērt kādas sugas iekļaušanu to invazīvo svešzemju sugu sarakstā, kas rada bažas Savienībai, vispirms par konkrēto sugu jāsagatavo rūpīgs riska novērtējums, kurš pamatots ar pārliecinošiem zinātniskajiem pierādījumiem un kurā ir iekļauti visi Invazīvo svešzemju sugu regulas 5. panta 1. punktā uzskaitītie elementi.  
            
            
               Invazīvo svešzemju sugu regulas 5. panta 1. punktā ir uzskatīti visi elementi, kas vajadzīgi, lai varētu sagatavot lēmumu pieņemšanā noderīgu riska novērtējumu. Invazīvo svešzemju sugu regulā ir atzīts, ka varētu būt lietderīgi šos elementus izstrādāt sīkāk, tostarp sniegt riska novērtējuma metodiku. Turklāt zinātniskā prakse riska novērtējuma jomā var mainīties, un šādi jauninājumi būtu jāiekļauj riska novērtējumu sagatavošanā Invazīvo svešzemju sugu regulas vajadzībām. 
            
            
               Invazīvo svešzemju sugu regulas 5. panta 3. punkts pilnvaro Komisiju pieņemt deleģētos aktus, lai sīkāk noteiktu, kādi pierādījumu veidi ir pieņemami attiecībā uz invazīvo svešzemju sugu naturalizēšanās un izplatīšanās spēju, kā arī lai sīkāk aprakstītu riska novērtējuma elementus, tostarp sniegtu riska novērtējumā piemērojamo metodiku, ņemot vērā attiecīgos nacionālos un starptautiskos standartus un vajadzību piešķirt prioritāti darbībām, kas vērstas pret invazīvajām svešzemju sugām, kuras saistītas ar nozīmīgu kaitīgu ietekmi uz bioloģisko daudzveidību vai saistītajiem ekosistēmu pakalpojumiem, kā arī uz cilvēka veselību vai tautsaimniecību, uzskatot šādu kaitīgu ietekmi par pastiprinošu faktoru, vai kuras šādu ietekmi var izraisīt. 
            
            
               Jāņem vērā turpmāk izklāstītie apsvērumi. 
            
            
               Metodika ir metožu sistēma, kuras izmanto konkrētā izpētes vai darbības jomā. Šī deleģētā regula neparedz jaunas riska novērtējuma metodes, protokola vai veidnes izstrādi nolūkā aizstāt jau esošu un derīgu zinātnisko pieeju šajā jomā. Tieši otrādi — par Invazīvo svešzemju sugu regulas vajadzībām derīgu rīku var uzskatīt ikvienu riska novērtēšanas metodi, protokolu vai veidni, ja vien ir pienācīgi ievēroti kopīgie elementi, kas sīkāk noteikti šajā deleģētajā regulā.
            
            
               Ir skaidri jānošķir riska novērtējums un riska pārvaldība. Riska novērtējums ir kāda organisma introducēšanas vai izplatīšanās varbūtības izvērtējums un potenciālo seku novērtējums, t. i., ar to izvērtē iesaistītos riskus. Turpretī riska pārvaldība ir šādu risku mazināšanas vai novēršanas variantu un pasākumu izvērtēšana un atlase. Riska novērtējums un riska pārvaldība abi kopā ir riska analīzes procesa daļas. Tāpēc riska novērtējumu kopā ar riska pārvaldības variantu izvērtējumu un atlasi uzskata par rīku, kas komitejai sniedz vajadzīgo informāciju un ļauj tai izpildīt pienākumus, kas saistīti ar riska pārvaldību.  
            
            
               Pašam riska novērtējumam jābūt pierādījumos balstītam, precīzam un pamatīgam, un tam jāiepazīstina ar faktiem un zinātniskajiem pierādījumiem. Tādējādi tam jābūt balstītam labākajā pieejamajā informācijā, kurai, ja iespējams, jānāk no recenzētiem zinātniskajiem avotiem. Ja šādu zinātnisko avotu trūkst vai ja ir vajadzība tos papildināt, drīkst izmantot arī t. s. pelēko literatūru, ekspertu atzinumus un citus avotus, ja ir sniegtas pienācīgas atsauces un pievienots nenoteiktības pakāpes novērtējums. Šī deleģētā regula sniedz norādījumus par to, kā izstrādājami un izvērtējami riska novērtējumi, un nosaka, cik detalizētiem un kvalitatīviem tiem vajadzētu būt. Tās mērķis ir atvieglot Komisijas, dalībvalstu un Zinātniskā foruma darbu un palīdzēt Komisijai un komitejai pieņemt labākus lēmumus.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Šī deleģētā regula ir izstrādāta, par pamatu izmantojot vairākus pētījumus un labāko pieejamo zinātnisko literatūru. 
            
            
               Turklāt tās sagatavošanā cieši iesaistījās Zinātniskais forums
                  1
               , kas ir ar Invazīvo svešzemju sugu regulu izveidota ekspertu grupa, kuras uzdevums ir sniegt zinātniskas konsultācijas par regulas īstenošanu. Zinātnisko forumu veido pārstāvji no zinātnieku aprindām, kurus izvirzījušas dalībvalstis, kā to paredz Invazīvo svešzemju sugu regulas 28. pants. Lai palīdzētu sagatavot šo deleģēto regulu, foruma dalībnieki sanāca kopā četrās sanāksmēs: 2016. gada 4. aprīlī un 21. jūnijā, kur apsprieda riska novērtējuma metodiku, un 2016. gada 6. oktobrī un 2017. gada 9. februārī, kur apsprieda šīs deleģētās regulas projektu.
            
            
               Deleģētās regulas projekts no 2017. gada 27. novembra līdz 25. decembrim tika nodots sabiedriskajai apspriešanai. Kopumā tika saņemtas 69 atbildes
                  2
               . Turpmākajās rindkopās ir sniegts īss pārskats par saņemtajām atbildēm un to, cik lielā mērā tās ņemtas vērā. 
            
            
               Daži respondenti piedāvāto pieeju vērtēja atzinīgi. Citi bija kritiskāk noskaņoti, un, lai gan dažas piezīmes bija vērtīgas, šie komentāri neattiecās uz deleģēto regulu, jo respondenti bija plašāk izteikušies par dažādiem ES invazīvo svešzemju sugu politikas aspektiem, līdz ar to tie netika ņemti vērā. Šie komentāri cita starpā attiecās uz riska pārvaldību, to, kā tiek sagatavots saraksts, kurā uzskaitītas invazīvās svešzemju sugas, kas rada bažas Savienībai, lēmumu pieņemšanas procesu komitejā, Zinātniskā foruma sastāvu, esošo riska novērtējumu kvalitāti un to, cik izmaksu ziņā lietderīga ir sugu iekļaušana Savienības sarakstā. 
            
            
               Invazīvo svešzemju sugu regulā noteikts, ka riska novērtējumā ir jāapraksta sugas zināmie izmantošanas veidi un izrietošie ieguvumi. Tas nodrošina, ka ir pieejams konteksts, kurā novērtēt sugas radītos riskus. Piemēram, ir noderīgi zināt, vai sugas īpatņi tiek tirgoti, kā arī apjaust tirdzniecības apjomus, jo tas palīdz saprast, cik liela ir introducēšanas iespēja, dažu introdukcijas ceļu nozīmīgumu un sugas propagulu radīto slodzi. Tomēr, lai novērtētu sugas introducēšanas, naturalizēšanās un izplatīšanās risku, sugas iekļaušanai sarakstā nav vajadzīgs veikt pilnu ekonomisko analīzi attiecībā uz sugas sniegtajiem ieguvumiem vai tiešajām un netiešajām ekonomiskajām izmaksām un finansiālajām sekām, ko izjutīs uzņēmumi (te minams arī saistīto darbinieku skaits), kā ierosināja dažas ieinteresētās personas. 
            
            
               Daži respondenti ierosināja, ka sugas introducēšanas, naturalizēšanās un izplatīšanās varbūtību vajadzētu novērtēt Kopienā nozīmīgās teritorijās un īpaši aizsargājamās teritorijās, kuras izveidotas saskaņā ar dabas aizsardzības direktīvām
                  3
               . Tas nav vajadzīgs, jo Invazīvo svešzemju sugu regulas darbības joma neaprobežojas tikai ar atbalsta sniegšanu šo direktīvu īstenošanai. Proti, riska novērtējumos vajadzētu aprakstīt ietekmi uz visiem skartajiem biotopiem, kā ierosināja dažas ieinteresētās personas, nevis aprobežoties ar apdraudēto biotopu aprakstu. Šis ierosinājums ir ņemts vērā, un deleģētais akts ir attiecīgi koriģēts. Runājot par sugas vairošanās un izplatīšanās spēju, daži respondenti ierosināja, ka riska novērtējumā vajadzētu iekļaut minimālās dzīvotspējīgās populācijas novērtējumu vai populācijas dzīvotspējīguma analīzi. Šīs metodes izmanto saglabāšanas bioloģijā, lai noteiktu apdraudētu un trauslu sugu izdzīvošanas izredzes. Tās nav diez ko noderīgas, ja ir jānovērtē sugas invazivitātes risks, jo dažas invazīvās svešzemju sugas spēj naturalizēties un nodarīt kaitējumu, populācijām esot krietni mazākām par šiem sliekšņiem.
            
            
               3.DELEĢĒTĀ AKTA JURIDISKIE ASPEKTI
            
            
               Kā norādīts ievada sadaļā, šīs deleģētās regulas juridiskais pamats ir dots Invazīvo svešzemju sugu regulas 5. panta 3. punktā. Konkrēti, regulas 5. panta 3. punktā Komisija ir pilnvarota: 1) sīkāk norādīt pierādījumu veidus, kas ir pieņemami 4. panta 3. punkta b) apakšpunkta vajadzībām, t. i., attiecībā uz naturalizēšanās un izplatīšanās spēju; 2) sniegt sīkāku aprakstu par to, kā piemērojams 5. panta 1. punkta a) līdz h) apakšpunkts, un 3) ņemot vērā attiecīgos nacionālos un starptautiskos standartus, noteikt metodiku, kas piemērojama riska novērtējuma sagatavošanā.
            
         
         
            
               Šai deleģētajai regulai ir šādi uzdevumi: 
            
            
               1. pants nosaka, kā piemērojami kopīgie elementi, kas jāņem vērā riska novērtējumā, savukārt 2. pants nosaka metodiku, kurā arī norādīts, kādu veidu pierādījumi būtu izmantojami riska novērtējumā, tostarp, kur pierādījumi attiecas uz Invazīvo svešzemju sugu regulas 4. panta 3. punkta b) apakšpunktu. Visbeidzot, šīs regulas pielikumā ir sniegts detalizēts apraksts par to, kā piemērojams regulas 5. panta 1. punkta a) līdz h) apakšpunkts jeb elementi, kas jāņem vērā riska novērtējuma sagatavošanā.
                     
            
            
               KOMISIJAS DELEĢĒTĀ REGULA (ES) …/..
            
            
               (30.4.2018),
            
            
               ar ko attiecībā uz invazīvo svešzemju sugu riska novērtējumiem papildina Eiropas Parlamenta un Padomes Regulu (ES) Nr. 1143/2014 
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2014. gada 22. oktobra Regulu (ES) Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību
                  4
                un jo īpaši tās 5. panta 3. punktu,
            
            
               tā kā:
            
            
               (1)Komisija saskaņā ar Regulas (ES) Nr. 1143/2014 4. pantu ir pieņēmusi sarakstu, kurā uzskaitītas invazīvās svešzemju sugas, kas rada bažas Savienībai (“Savienības saraksts”), kas regulāri ir jāatjaunina. Lai kādu sugu varētu iekļaut Savienības sarakstā, vispirms jāsagatavo regulas 5. pantā minētais riska novērtējums (“riska novērtējums”). Regulas (ES) Nr. 1143/2014 5. panta 1. punkta a) līdz h) apakšpunktā ir noteikti kopīgie elementi, kas jāņem vērā riska novērtējumā (“kopīgie elementi”).
            
            
               (2)Saskaņā ar Regulas (ES) Nr. 1143/2014 4. panta 4. punktu dalībvalstis drīkst iesniegt pieprasījumus invazīvu svešzemju sugu iekļaušanai Savienības sarakstā. Šie pieprasījumi jāiesniedz kopā ar riska novērtējumu. Pašlaik bioloģisko invāziju jomā jau pastāv vairākas riska novērtēšanas metodes un protokoli, kuri zinātnieku aprindās tiek izmantoti un ievēroti. Būtu jāatzīst šo metožu un protokolu vērtība un zinātniskā noturība. Lai efektīvi izmantotu esošās zināšanas, riska novērtējuma sagatavošanai par pieņemamu būtu jāuzskata jebkura metode vai protokols, kas ietver kopīgos elementus. Tomēr, lai nodrošinātu, ka visi lēmumi par sugas iekļaušanu sarakstā ir balstīti vienlīdz kvalitatīvos un pamatīgos riska novērtējumos, un lai riska novērtētājiem sniegtu norādījumus par to, kā nodrošināt, ka kopīgie elementi tiek pienācīgi ņemti vērā, ir jānosaka detalizēts kopīgo elementu apraksts, kā arī riska novērtējumā piemērojamā metodika (esošajām metodēm un protokoliem vajadzētu būt ar to saskanīgiem).
            
            
               (3)Lai riska novērtējums palīdzētu pieņemt lēmumus Savienības līmenī, tam jābūt nozīmīgam visas Savienības mērogā, izņemot tālākos reģionus (“riska novērtējuma apgabals”). 
            
            
               (4)Lai riska novērtējums sniegtu noturīgu zinātnisko bāzi un pamatīgus pierādījumus, kas palīdzētu lēmumu pieņemšanā, visai tajā ietvertajai informācijai, tostarp informācijai par sugas naturalizēšanās un izplatīšanās spēju vidē atbilstoši Regulas (ES) Nr. 1143/2014 4. panta 3. punkta b) apakšpunktam, jābūt pamatotai ar labākajiem pieejamajiem zinātniskajiem pierādījumiem. Šim aspektam jāpievēršas riska novērtējumam piemērojamajā metodikā.  
            
            
               (5)Invazīvas svešzemju sugas ir nopietns vidiskais drauds, taču ne visas sugas ir vienlīdz labi izpētītas. Ja kāda suga riska novērtējuma apgabalā nav atrodama vai tai ir ļoti neliela populācija, zināšanas par šo sugu var būt nepilnīgas vai to var nebūt vispār. Līdz tiek iegūtas pilnīgas zināšanas, konkrētās sugas introdukcija vai izplatīšanās riska novērtējuma apgabalā varētu būt jau notikusi. Tas nozīmē, ka attiecībā uz sekām, ko radītu attiecīgās sugas introducēšana vai izplatīšanās, riska novērtējumā būtu jāspēj ņemt vērā šādu zināšanu un informācijas iztrūkumu un reaģēt uz augsto nenoteiktības pakāpi. 
            
            
               (6)Lai riska novērtējums dotu pārliecinošu pamatu, uz kura balstīties lēmumu pieņemšanā, tas jāpakļauj stingrai kvalitātes kontrolei,
            
            
               IR PIEŅĒMUSI ŠO REGULU.
            
            
               1. pants
                  Kopīgo elementu piemērošana
            
            
               Šīs regulas pielikumā ir sniegts detalizēts apraksts par to, kā piemērojami Regulas (ES) Nr. 1143/2014 5. panta 1. punkta a) līdz h) apakšpunktā noteiktie kopīgie elementi (“kopīgie elementi”).
            
            
               2. pants
                  Riska novērtējumā piemērojamā metodika 
            
            
               1.Riska novērtējumā iekļauj šīs regulas pielikumā norādītos kopīgos elementus, un tam jāatbilst šajā pantā izklāstītajai metodikai. Riska novērtējuma pamatā drīkst būt jebkurš protokols vai metode, ja vien ir izpildītas visas šajā regulā vai Regulā (ES) Nr. 1143/2014 noteiktās prasības.
            
         
         
            
               2.Riska novērtējumam jāaptver Savienības teritorija, izņemot tālākos reģionus (“riska novērtējuma apgabals”). 
            
            
               3.Riska novērtējuma pamatā izmanto visuzticamāko pieejamo zinātnisko informāciju, tostarp visjaunākos starptautiskās pētniecības rezultātus, ko apliecina atsauces uz recenzētām zinātniskajām publikācijām. Ja recenzētas zinātniskās publikācijas nav pieejamas vai ja šādās publikācijās sniegtā informācija nav pietiekama, vai ja ir vajadzība papildinātu savākto informāciju, zinātniskie pierādījumi var ietvert arī citas publikācijas, ekspertu atzinumus, dalībvalstu iestāžu savākto informāciju, oficiālus paziņojumus un informāciju no datubāzēm, tostarp pilsoniskās zinātnes ceļā savākto informāciju. Visiem avotiem jābūt atzītiem un visiem jānorāda atsauces. 
            
            
               4.Izmantotajai metodei vai protokolam jābūt tādam, lai riska novērtējumu varētu veikt pat tad, ja par konkrētu sugu nav informācijas vai ja par kādu sugu nav pietiekami daudz informācijas. Ja ir šāds informācijas trūkums, riska novērtējumā to skaidri norāda tā, lai neviens jautājums riska novērtējumā nepaliktu neatbildēts.
            
            
               5.Katrā atbildē, ko sniedz riska novērtējumā, novērtē tās nenoteiktības vai ticamības pakāpi, atspoguļojot iespēju, ka atbildei nepieciešamā informācija nav pieejama vai nav pietiekama vai ka pieejamie pierādījumi ir pretrunīgi. Atbildes nenoteiktības vai ticamības pakāpes novērtējumu balsta dokumentētā metodē vai protokolā. Riska novērtējumā iekļauj atsauci uz šādu dokumentēto metodi vai protokolu. 
            
            
               6.Riska novērtējumā iekļauj kopsavilkumu par tā dažādajiem komponentiem, kā arī vispārēju slēdzienu, un tiem ir jābūt skaidriem un saskanīgiem. 
            
            
               7.Neatņemama riska novērtējuma daļa ir kvalitātes kontroles process, un tas ietver vismaz riska novērtējuma pārskatīšanu, ko veikuši divi profesionālapskates speciālisti. Riska novērtējumā sniedz kvalitātes kontroles procesa aprakstu. 
            
            
               8.Riska novērtējuma autoriem un profesionālapskates speciālistiem jābūt neatkarīgiem un ar attiecīgu zinātnisko pieredzi. 
            
            
               9.Riska novērtējuma autori un profesionālapskates speciālisti nedrīkst būt saistīti ar vienu un to pašu iestādi. 
            
            
               3. pants
                  Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 30.4.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Reģistrēta Komisijas Ekspertu grupu un citu līdzīgu struktūru reģistrā ar kodu E03276.
               
               
                  
                     (2)
                  
                        https://ec.europa.eu/info/law/better-regulation/initiatives/ares-2017-5777844/feedback_en.
               
               
                  
                     (3)
                  
                        Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību (OV L 206, 22.7.1992, 7. lpp.) un Eiropas Parlamenta un Padomes 2009. gada 30. novembra Direktīva 2009/147/EK par savvaļas putnu aizsardzību (OV L 20, 26.1.2010, 7. lpp.).
               
               
                  
                     (4)
                  
                        OV L 317, 4.11.2014., 35. lpp. 
               
            
      
    ---documentbreak--- 
      
         
         
            
               PIELIKUMS
            
            
               Detalizēts kopīgo elementu apraksts
            
            
            
                     
                        Kopīgie elementi 
                     
                  
                  
                     
                        Detalizēts apraksts 
                     
                  
               
                     
                        5. panta 1. punkta a) apakšpunkts. Sugas taksonomiskā identitāte, vēsture un dabīgais un potenciālais areāls
                     
                  
                  
                     
                        1. Sugas aprakstā sniegtā informācija ir pietiekama, lai nodrošinātu, ka sugas identitāte ir nosakāma bez papildu dokumentu skatīšanas.
                     
                     
                     
                        2. Riska novērtējuma tvērums ir skaidri noteikts. Kaut arī kopumā katrai sugai būtu vajadzīgs savs riska novērtējums, dažos gadījumos var būt pamatoti veikt riska novērtējumus, kas aptver vairāk nekā vienu sugu (piem., vienai ģintij piederīgas sugas, kuru pazīmes un ietekme ir līdzīga vai identiska). Ja riska novērtējums aptver vairāk nekā vienu sugu vai ja no tā ir izslēgtas vai tajā ir iekļautas tikai noteiktas pasugas, zemāki taksoni, hibrīdi vai šķirnes, to skaidri norāda (un precizē, kuras ir attiecīgās pasugas, zemākie taksoni, hibrīdi vai šķirnes). Katra šāda izvēle pienācīgi jāpamato.
                     
                     
                     
                        3. Sugas taksonomiskās identitātes apraksta elementi:
                     
                     
                        taksonomiskā dzimta, kārta un klase, pie kuras suga ir piederīga;
                     
                     
                        sugas pašreizējais zinātniskais nosaukums un tā autors;
                     
                     
                        plašāk sastopamie pašreizējā zinātniskā nosaukuma sinonīmi;
                     
                     
                        tirdzniecības nosaukumi;
                     
                     
                        plašāk sastopamās pasugas, zemākie taksoni, hibrīdi vai šķirnes; 
                     
                     
                        informācija par citām sugām, kas aprakstāmajām sugām ļoti līdzinās pēc izskata: 
                     
                     
                        citas svešzemju sugas, kurām piemīt līdzīgas invazīvās iezīmes un kuras nav jālieto par aizstājējsugām (var apsvērt šīm sugām kopīga riska novērtējuma sagatavošanas iespēju, sk. 2. punktu),
                     
                     
                        citas svešzemju sugas, kuram piemīt atšķirīgas invazīvās iezīmes un kuras potenciāli var lietot par aizstājējsugām;
                     
                     
                        vietējās sugas, ar kurām aprakstāmo sugu nevajadzētu sajaukt un attiecīgi apkarot.
                     
                     
                     
                        4. Sugas vēstures aprakstā iekļauj sugas invāziju vēsturi, kurā norāda invadētās valstis (riska novērtējuma aptvertajā apgabalā un vajadzības gadījumā arī citur) un sniedz hronoloģisku pārskatu par sugas pirmajiem novērošanas gadījumiem, naturalizēšanos un izplatīšanos.
                     
                     
                     
                        5. Sugas dabīgā un potenciālā areāla aprakstā precizē, kurā kontinentā vai kontinenta daļā, klimatiskajā zonā un kādos biotopos suga ir dabīgi sastopama. Attiecīgā gadījumā būtu jānorāda, vai suga spēj dabīgā veidā izplatīties riska novērtējuma apgabalā.  
                     
                     
                  
               
                     
                        5. panta 1. punkta b) apakšpunkts. Sugas reproduktīvie un izplatīšanās modeļi un dinamika, arī novērtējums par to, vai pastāv sugas reprodukcijai un izplatībai nepieciešamie vides apstākļi
                     
                     
                  
                  
                     
                        1. Sugas reproduktīvo un izplatīšanās modeļu aprakstā norāda dzīves cikla un uzvedības iezīmes, ar kurām var izskaidrot sugas naturalizēšanās un izplatīšanās spēju. Tādas ir, piemēram, sugas reproduktīvā vai augšanas stratēģija, izkliedes spēja, mūža ilgums, vidiskās un klimatiskās prasības, specifiskas vai vispārīgas iezīmes un cita svarīga pieejamā informācija.
                     
                     
                     
                        2. Sugas reproduktīvie modeļi un dinamika. Ietver šādus elementus: 
                     
                     
                     
                        sugas reproduktīvo mehānismu uzskaitījums un apraksts; 
                     
                     
                        novērtējums par to, vai riska novērtējuma apgabalā ir sugas reprodukcijai piemēroti vides apstākļi; 
                     
                     
                        sugas propagulu radītā slodze (piem., gametu, sēklu, olu vai citu vairošanās orgānu skaits, reproduktīvo ciklu skaits gadā) katrā no minētajiem reproduktīvajiem mehānismiem konkrētajos vides apstākļos, kuri valda riska novērtējuma apgabalā.
                     
                     
                     
                        3. Sugas izplatīšanās modeļi un dinamika. Ietver šādus elementus:
                     
                     
                        sugas izplatīšanās mehānismu uzskaitījums un apraksts;
                     
                     
                        novērtējums par to, vai apstākļi riska novērtējuma apgabalā ir piemēroti tam, lai suga varētu izplatīties; 
                     
                     
                        izplatīšanās ātrums katrā no minētajiem izplatīšanās mehānismiem konkrētajos vides apstākļos, kuri valda riska novērtējuma apgabalā. 
                     
                     
                  
               
                     
                        5. panta 1. punkta c) apakšpunkts. Potenciālie sugas apzinātas un neapzinātas introducēšanas un izplatīšanās ceļi un, attiecīgā gadījumā, preces, ar kurām suga parasti tiek saistīta
                     
                     
                  
                  
                     
                        1. Izskata visus attiecīgos introducēšanas, kā arī izplatīšanās ceļus. Par pamatu ņem izplatības ceļu klasifikāciju, kas izstrādāta ar Konvenciju par bioloģisko daudzveidību
                           1
                        . 
                     
                     
                     
                        2. Apzinātas introducēšanas ceļi. Ietver šādus elementus:
                     
                     
                        izplatīšanās ceļu uzskaitījums un apraksts; norāda šo ceļu nozīmīgumu un saistītos riskus (piem., cik varbūtīga riska novērtējuma apgabalā ir sugas introducēšana pa šiem ceļiem; cik varbūtīga ir īpatņu izdzīvošana, vairošanās vai pieaugums transportēšanas un uzglabāšanas laikā; cik iespējama un varbūtīga ir piemērotas dzīvotnes vai saimniekorganisma atrašana, izmantojot šos ceļus); ja iespējams, norāda minēto izplatības ceļu sākuma un beigu punktus; 
                     
                     
                        propagulu radītās slodzes novērtējums (piem., īpatņu daudzuma vai skaita aplēse, konkrēto izplatības ceļu izmantošanas biežums); norāda arī atkārtotas invāzijas varbūtīgumu pēc sugas izskaušanas.
                     
                     
                     
                        3. Neapzinātas introducēšanas ceļi. Ietver šādus elementus:
                     
                     
                        izplatīšanās ceļu uzskaitījums un apraksts; norāda šo ceļu nozīmīgumu un saistītos riskus (piem., cik varbūtīga riska novērtējuma apgabalā ir sugas introducēšana pa šiem ceļiem; cik varbūtīga ir īpatņu izdzīvošana, vairošanās vai pieaugums transportēšanas un uzglabāšanas laikā; cik varbūtīga ir īpatņu nepamanīšana ievešanas vietā; cik iespējama un varbūtīga ir piemērotas dzīvotnes vai saimniekorganisma atrašana, izmantojot šos ceļus); ja iespējams, norāda minēto izplatības ceļu sākuma un beigu punktus;
                     
                     
                        propagulu radītās slodzes novērtējums (piem., īpatņu daudzuma vai skaita aplēse, konkrēto izplatības ceļu izmantošanas biežums); norāda arī atkārtotas invāzijas varbūtīgumu pēc sugas izskaušanas.
                     
                     
                     
                        4. Preces, ar kurām sugas introdukcija parasti tiek saistīta. Iekļauj preču uzskaitījumu un aprakstu un norāda saistītos riskus (piem., cik liels ir tirdzniecības plūsmas apjoms; cik liela ir varbūtība, ka prece tiek kontaminēta vai kļūst par sugas vektoru).
                     
                     
                     
                        5. Apzinātas izplatīšanas ceļi. Ietver šādus elementus:
                     
                     
                        izplatīšanas ceļu uzskaitījums un apraksts; norāda šo ceļu nozīmīgumu un saistītos riskus (piem., cik varbūtīga riska novērtējuma apgabalā ir sugas izplatīšanās pa šiem ceļiem; cik varbūtīga ir īpatņu izdzīvošana, vairošanās vai pieaugums transportēšanas un uzglabāšanas laikā; cik iespējama un varbūtīga ir piemērotas dzīvotnes vai saimniekorganisma atrašana, izmantojot šos ceļus); ja iespējams, norāda minēto izplatības ceļu sākuma un beigu punktus; 
                     
                     
                        propagulu radītās slodzes novērtējums (piem., īpatņu daudzuma vai skaita aplēse, konkrēto izplatības ceļu izmantošanas biežums); norāda arī atkārtotas invāzijas varbūtīgumu pēc sugas izskaušanas.
                     
                     
                     
                        6. Neapzinātas izplatīšanas ceļi. Ietver šādus elementus:
                     
                     
                        izplatīšanas ceļu uzskaitījums un apraksts; norāda šo ceļu nozīmīgumu un saistītos riskus (piem., cik varbūtīga riska novērtējuma apgabalā ir sugas izplatīšanās pa šiem ceļiem; cik varbūtīga ir īpatņu izdzīvošana, vairošanās vai pieaugums transportēšanas un uzglabāšanas laikā; cik viegli īpatņus ir pamanīt; cik iespējama un varbūtīga ir piemērotas dzīvotnes vai saimniekorganisma atrašana, izmantojot šos ceļus); ja iespējams, norāda minēto izplatības ceļu sākuma un beigu punktus; 
                     
                     
                        propagulu radītās slodzes novērtējums (piem., īpatņu daudzuma vai skaita aplēse, konkrēto izplatības ceļu izmantošanas biežums); norāda arī atkārtotas invāzijas varbūtīgumu pēc sugas izskaušanas.
                     
                     
                     
                        7. Preces, ar kurām sugas izplatīšanās parasti tiek saistīta. Iekļauj preču uzskaitījumu un aprakstu un norāda saistītos riskus (piem., cik liels ir tirdzniecības apjoms; cik liela ir varbūtība, ka prece tiek kontaminēta vai kļūst par sugas vektoru).
                     
                     
                  
               
                     
                        5. panta 1. punkta d) apakšpunkts. Padziļināts novērtējums par introducēšanas, naturalizēšanās un izplatīšanās risku apstākļos, kuri valda un klimata pārmaiņu sakarībā ir paredzami attiecīgajos bioģeogrāfiskajos reģionos
                     
                  
                  
                     
                        1. Padziļinātajā novērtējumā raksturo riskus, ar kuriem riska novērtēšanas apgabalā ir saistīta sugas introducēšana, naturalizēšanās un izplatīšanās attiecīgajos bioģeogrāfiskajos reģionos, un paskaidro, kāda ir paredzamo klimata pārmaiņu ietekme uz šiem riskiem. 
                     
                     
                     
                        2. Padziļinātajā novērtējumā nav obligāti jāiekļauj pilna spektra simulācijas, kuru pamatā ir dažādi klimata pārmaiņu scenāriji, bet ir jāspēj sniegt novērtējums par sagaidāmo introdukcijas, naturalizēšanās un izplatīšanās norisi vidēji ilgā termiņā (piem., 30–50 gados) un skaidrs izdarīto pieņēmumu izklāsts.
                     
                     
                     
                        3. Iepriekš 1. punktā minētie riski var būt raksturoti, piemēram, varbūtīguma vai intensitātes izteiksmē.
                     
                     
                         
                     
                  
               
                     
                        5. panta 1. punkta e) apakšpunkts. Sugas pašreizējā izplatība, arī tas, vai minētā suga jau ir konstatēta Savienībā vai tās kaimiņvalstīs, un prognoze par sagaidāmo turpmāko izplatīšanos
                     
                  
                  
                     
                        1. Pašreizējā izplatība riska novērtējuma apgabalā vai kaimiņvalstīs. Ietver šādus elementus:
                     
                     
                        riska novērtējuma apgabalā pārstāvēto bioģeogrāfisko reģionu vai jūras apakšreģionu saraksts, kuros suga ir konstatēta un naturalizējusies;
                     
                     
                        pašreizējais sugas naturalizēšanās stāvoklis katrā dalībvalstī un – attiecīgā gadījumā – kaimiņvalstīs.
                     
                     
                     
                        2. Prognoze par sagaidāmo turpmāko izplatīšanos riska novērtējuma apgabalā vai kaimiņvalstīs. Ietver šādus elementus:
                     
                     
                        riska novērtējuma apgabalā pārstāvēto bioģeogrāfisko reģionu vai jūras apakšreģionu saraksts, kuros suga spētu naturalizēties, jo sevišķi klimata pārmaiņu sakarībā paredzamos apstākļos;
                     
                     
                        dalībvalstu un – attiecīgā gadījumā – kaimiņvalstu saraksts, kurās suga spētu naturalizēties, jo sevišķi klimata pārmaiņu sakarībā paredzamos apstākļos.
                     
                     
                  
               
                     
                        5. panta 1. punkta f) apakšpunkts. Kaitīgā ietekme uz bioloģisko daudzveidību un ar to saistītajiem ekosistēmu pakalpojumiem, to skaitā uz vietējām sugām, aizsargājamām teritorijām un apdraudētajiem biotopiem, kā arī uz cilvēka veselību, drošību un ekonomiku; iespējamās turpmākās ietekmes novērtējums, kurā ņemtas vērā pieejamās zinātniskās atziņas
                     
                  
                  
                     
                        1. Aprakstā nodala zināmo ietekmi un iespējamo turpmāko ietekmi uz bioloģisko daudzveidību un ar to saistītajiem ekosistēmu pakalpojumiem. Zināmo ietekmi apraksta, atsaucoties uz riska novērtējuma apgabalu un – attiecīgā gadījumā – uz trešām valstīm (piem., tādām, kurās ir līdzīgi ekoloģiskie un klimatiskie apstākļi). Iespējamo turpmāko ietekmi novērtē tikai attiecībā uz riska novērtējuma apgabalu. 
                     
                     
                     
                        2. Zināmās ietekmes apraksta un iespējamās turpmākās ietekmes novērtējuma pamatā ir labākais pieejamais kvantitatīvais vai kvalitatīvais pierādījuma materiāls. Ietekmes nozīmīgumu izsaka punktu skalā vai citādi klasificē. Izmantoto punktu sistēmu vai klasifikāciju pamato ar norādi uz publicētiem avotiem.
                     
                     
                     
                        3. Zināmā ietekme un iespējamā turpmākā ietekme uz bioloģisko daudzveidību. Aprakstā un novērtējumā iekļauj šādus elementus:
                     
                     
                        bioģeogrāfiskie reģioni vai jūras apakšreģioni, kuros suga spētu naturalizēties;
                     
                     
                        ietekmētās vietējās sugas, tostarp Sarkanās grāmatas sugas, Padomes Direktīvas 92/43/EEK
                           2
                         pielikumos nosauktās sugas un Eiropas Parlamenta un Padomes Direktīvas 2009/147/EK
                           3
                         aptvertās sugas;
                     
                     
                        ietekmētie biotopi, tostarp Sarkanās grāmatas biotopi un Direktīvas 92/43/EEK pielikumos uzskaitītie dzīvotņu veidi;
                     
                     
                        ietekmētās aizsargājamās teritorijas;
                     
                     
                        ietekmētās ekosistēmu ķīmiskās, fizikālās un strukturālās īpašības un ietekmētie ekosistēmu darbības aspekti;
                     
                     
                        ietekmētais ūdens ekosistēmu ekoloģiskais stāvoklis vai ietekmētais jūras ūdeņu vidiskais stāvoklis.
                     
                     
                     
                        4. Zināmā ietekme un iespējamā turpmākā ietekme uz saistītajiem ekosistēmu pakalpojumiem. Aprakstā un novērtējumā iekļauj šādus elementus:
                     
                     
                        apgādes pakalpojumi;
                     
                     
                        regulējošie pakalpojumi;
                     
                     
                        kultūras pakalpojumi.
                     
                     
                     
                        5. Zināmā ietekme un iespējamā turpmākā ietekme uz cilvēka veselību, drošību un ekonomiku. Aprakstā un novērtējumā pēc vajadzības iekļauj šādus elementus:
                     
                     
                        ar sugu tieši vai netieši saistītās slimības, alerģijas vai citi cilvēka veselības ietekmējumi;
                     
                     
                        sugas tieši vai netieši nodarīts kaitējums, kurš rada sekas cilvēku drošībai, īpašumam vai infrastruktūrai;
                     
                     
                        sugas klātbūtnes izraisīti tieši vai netieši ekonomiskās vai sociālās darbības traucējumi vai cita veida sekas. 
                     
                     
                  
               
                     
                        5. panta 1. punkta g) apakšpunkts. Potenciālo kaitējuma izmaksu novērtējums
                     
                  
                  
                     
                        1. Bioloģiskajai daudzveidībai un ekosistēmu pakalpojumiem nodarītā kaitējuma potenciālo izmaksu novērtējums naudas vai citā izteiksmē. Atkarībā no pieejamās informācijas šīs izmaksas apraksta kvantitatīvi un/vai kvalitatīvi. Ja ar pieejamo informāciju nav iespējams izmaksu novērtējumu sniegt par visu riska novērtēšanas apgabalu, izmanto Savienības vai trešo valstu mēroga kvalitatīvus datus vai gadījuma izpētes, ja tādas ir pieejamas. 
                     
                     
                     
                        2. Cilvēka veselībai, drošībai un ekonomikai nodarītā kaitējuma potenciālo izmaksu novērtējums. Atkarībā no pieejamās informācijas šīs izmaksas apraksta kvantitatīvi un/vai kvalitatīvi. Ja ar pieejamo informāciju nav iespējams izmaksu novērtējumu sniegt par visu riska novērtēšanas apgabalu, izmanto Savienības vai trešo valstu mēroga kvalitatīvus datus vai gadījuma izpētes, ja tādas ir pieejamas. 
                     
                     
                  
               
                     
                        5. panta 1. punkta h) apakšpunkts. Zināmie sugas pielietojumi un to radītie sociālekonomiskie ieguvumi
                     
                  
                  
                     
                        1. Zināmie sugas pielietojumi. Iekļauj Savienībā un – attiecīgā gadījumā – citviet zināmo sugas pielietojumu uzskaitījumu un aprakstu.
                     
                     
                     
                        2. Zināmo sugas pielietojumu radītie sociālekonomiskie ieguvumi. Iekļauj katra lietojuma vidiskā, sociālā un ekonomiskā nozīmīguma aprakstu un norāda saistītos labumguvējus. Atkarībā no pieejamās informācijas apraksts var būt kvantitatīvs un/vai kvalitatīvs. Ja ar pieejamo informāciju nav iespējams šādu ieguvumu aprakstu izveidot par visu riska novērtēšanas apgabalu, izmanto Savienības vai trešo valstu mēroga kvalitatīvus datus vai gadījuma izpētes, ja tādas ir pieejamas. 
                     
                     
                  
               
         
         
            
                  
                     (1)
                  
                        UNEP/CBD/SBSTTA/18/9/Add.1. – Ar atsaucēm uz izplatības ceļu klasifikāciju, kas izstrādāta ar Konvenciju par bioloģisko daudzveidību, saprot atsauces uz minētās klasifikācijas jaunāko grozīto redakciju. 
               
               
                  
                     (2)
                  
                        Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību (OV L 206, 22.7.1992., 7. lpp.).
               
               
                  
                     (3)
                  
                        Eiropas Parlamenta un Padomes 2009. gada 30. novembra Direktīva 2009/147/EK par savvaļas putnu aizsardzību (OV L 20, 26.1.2010., 7. lpp.).